Hann var dæmdur í Landsrétti fyrir brennu og manndráp en í héraðsdómi hafði hann verið dæmdur fyrir brennu og manndráp af gáleysi . Aðalkrafa héraðssaksóknara var að Vigfús skyldi dæmdur fyrir manndráp og brennu en til vara fyrir manndráp af gáleysi og brennu . Í dómi Landsréttar var vísað til þess að Vigfús hefði kveikt eldinn vitandi að á efri hæð hússins væru þau tvö sem létust í eldsvoðanum . Þá hefði hann vitað að mikill eldsmatur væri í húsinu og ekki getað dulist að svo gæti farið að þau , sem uppi voru , kæmust ekki undan ef kviknaði í húsinu og líklegt væri að þau gætu beðið bana , eins og reyndin hefði orðið . Þrátt fyrir að hafa vitað þetta hefði hann kveikt eld sem hefði leitt til þess að tvær manneskjur létust . Þess vegna hafi hann verið sakfelldur fyrir manndráp . „ Við ákvörðun refsingar var litið til þess að ásetningur hans hefði ekki verið mjög einbeittur . Hins vegar hefði hann enga tilraun gert til að vara við þau sem voru á efri hæð hússins og létust í eldsvoðanum eða koma þeim til bjargar , “ segir í reifun Landsréttar , þar sem einnig kemur fram að Vigfúsi hafi verið gert að greiða börnum og foreldrum hinna látnu bætur .